Document ID: 32009D0894

ODLOČBA KOMISIJE
z dne 30. novembra 2009
o določitvi okoljskih meril za podelitev znaka Skupnosti za okolje za leseno pohištvo
(notificirano pod dokumentarno številko C(2009) 9522)
(Besedilo velja za EGP)
(2009/894/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje (1) in zlasti drugega pododstavka člena 6(1) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
V skladu z Uredbo (ES) št. 1980/2000 se lahko znak Skupnosti za okolje podeli proizvodu z značilnostmi, ki mu omogočajo, da znatno prispeva k izboljšanju glede ključnih okoljskih vidikov.
(2)
V Uredbi (ES) št. 1980/2000 je določeno, da se posebna merila za podelitev znaka za okolje, oblikovana na podlagi meril, ki jih pripravi Odbor Evropske unije za znak za okolje, določijo po skupinah proizvodov.
(3)
Okoljska merila ter z njimi povezane zahteve za ocenjevanje in preverjanje veljajo štiri leta od datuma sprejetja te odločbe.
(4)
Ukrepi, predvideni s to odločbo, so v skladu z mnenjem odbora, ustanovljenega na podlagi člena 17 Uredbe (ES) št. 1980/2000 -
SPREJELA NASLEDNJO ODLOČBO:
Člen 1
Skupina proizvodov „leseno pohištvo“ zajema samostoječe ali vgradne enote, ki se uporabljajo za shranjevanje, obešanje, ležanje, sedenje, delo in uživanje hrane v zasebnih notranjih prostorih ali na prostem ali se uporabljajo v notranjih prostorih za poslovne namene. Poslovni nameni vključujejo pisarniško in šolsko pohištvo ter pohištvo za restavracije in hotele.
Izpolnjeni so naslednji pogoji:
(a)
Proizvod je izdelan iz vsaj 90 % (m/m) masivnega lesa ali materialov na osnovi lesa. Iz izračuna mase se lahko izključijo steklo, če ga je ob poškodbi ali razbitju mogoče zlahka zamenjati, tehnična oprema in pritrdilni elementi.
(b)
Masa vsakega posameznega materiala razen masivnega lesa in materialov na osnovi lesa ne presega 3 % skupne mase proizvoda. Celotna skupna masa takih materialov ne presega 10 % skupne mase proizvoda.
Člen 2
Da se kosu lesenega pohištva lahko podeli znak Skupnosti za okolje v skladu z Uredbo (ES) št. 1980/2000, mora spadati v skupino proizvodov „leseno pohištvo“, opredeljeno v členu 1 te odločbe, in ustrezati okoljskim merilom iz Priloge.
Člen 3
Okoljska merila za skupino proizvodov „leseno pohištvo“ ter s tem povezane zahteve za ocenjevanje in preverjanje veljajo štiri leta od datuma uradnega obvestila o tej odločbi.
Člen 4
Za upravne namene se skupini proizvodov „leseno pohištvo“ dodeli številčna oznaka „36“.
Člen 5
Ta odločba je naslovljena na države članice.
V Bruslju, 30. novembra 2009

Labels: 3
1
20